În această după-amiază a fost confirmat și cel de al 12-lea caz de infecție cu noul coronavirus (COVID-19) la nivel național.

Este vorba despre un bărbat din București, în vârstă de 49 ani, care s-a întors din Italia (Roma) în data de 27 februarie 2020, dintr-o zonă neafectată.

Bărbatul s-a prezentat seara trecută la Institutul Național de Boli Infecțioase “Matei Balș” cu febră, dar cu simptomatologie care nu intră în definiția de caz COVID-19. I s-au recoltat probe și pentru că persoana a călătorit în Italia s-a decis să se recolteze probe și pentru testul COVID-19.

Este primul caz depistat în București. Conform primelor sale declarații, bărbatul a stat în toată această perioadă la domiciliu, de la revenirea în țară.

Direcția de Sănătate Publică a Municipiului București a solicitat izoleta pentru transportul la Institutul național de boli infecțioase și a demarat ancheta epidemiologică.

S-a început stabilirea contacților bărbatului confirmat pozitiv la noul COVID-19, după care va începe recoltarea probelor pentru testare.

Tot astăzi (sâmbătă), au fost confirmate alte două cazuri.

Un caz privește o fată de 15 ani din Timișoara, colegă de școală cu adolescentul de 16 ani depistat pozitiv zilele trecute, iar cel de-al doilea caz este al unei fete de 16 ani din Hunedoara, care s-a întors cu în țară cu același avion în care a fost și bărbatul de 40 de ani, confirmat pozitiv vineri. Ambii pacienți sunt internați la Spitalul de Boli Infecțioase din Timișoara.

Amintim că până acum trei persoane au fost declarate vindecate și au fost externate.